Onbillike arbeidspraktyk van SAPD; Solidariteit-lid bevorder - Solidariteit WêreldSolidariteit Wêreld
Tuis › Mediaverklarings › Onbillike arbeidspraktyk van SAPD; Solidariteit-lid bevorder
Uitspraak is in die Kommissie vir Versoening, Bemiddeling en Arbitrasie (KVBA) gelewer dat 'n Solidariteit-lid, luitenant-kolonel Annarie Breytenbach, onmiddellik na die rang van kolonel bevorder moet word en dat haar bevordering terugdateer moet word na 1 November 2019. Volgens die uitspraak het die Suid-Afrikaanse Polisiediens (SAPD) homself skuldig gemaak aan onbillike arbeidspraktyk.
Solidariteit het die saak namens Breytenbach by die KVBA gevoer nadat 'n ander SAPD-lid in 2019 ten koste van Breytenbach in 'n bevorderingsposisie aangestel is. Volgens Solidariteit is kolonel Nyembe onregverdig bevoordeel in die aanstellingsproses en is sy onregmatig in die posisie van kolonel, wat die bevelvoerdersposisie is, by die "Epping Warehouse" aangestel. Solidariteit voer aan dat Nyembe, in vergelyking met Breytenbach wat reeds 10 jaar in die pos waarneem en altesaam 19 jaar ondervinding by die "Epping Warehouse" gehad het, geensins oor die nodige ondervinding beskik nie. Sy het geen ondervinding by die spesifieke twee "Warehouses" in die SAPD nie en was dus nie geskik vir die pos nie. Ongeag hierdie feite het sy egter steeds 'n hoër puntetelling gedurende die aanstellingsproses behaal.
"Die feit dat die SAPD steeds sekere kandidate op 'n onregmatige wyse bevoordeel en hulle dan in bevorderingsposisies aanstel ten koste van die beter kandidaat, bly kommerwekkend. Daar is sekere vereistes waaraan kandidate moet voldoen en 'n bepaalde protokol wat gevolg moet word, wat klaarblyklik net deur die SAPD-bestuur geïgnoreer word soos dit hulle pas," sê Ronel Stander, organiseerder van die openbare sektor by Solidariteit. "Dit is onaanvaarbaar en, soos in die geval van kolonel Breytenbach, sal Solidariteit nie skroom om hierdie optrede deur die SAPD uit te daag nie. Hulle moet besef dat hierdie optrede nie geduld sal word nie."
Volgens die uitspraak het die SAPD homself skuldig gemaak aan onbillike arbeidspraktyk deur Nyembe te bevoordeel. Die arbiter het verder beveel dat Breytenbach na die rang van kolonel bevorder moet word en die aanstelling van Nyende ter syde gestel moet word.
"Hierdie uitspraak lewer 'n duidelike boodskap aan die SAPD se bestuur. Solidariteit sal voortgaan om waghond te speel vir sy lede en sal toesien dat hulle regverdige behandeling geniet. Ons sluit ook nie die moontlikheid uit dat ons in die toekoms daarop sal aandring dat individue in hul persoonlike hoedanigheid aanspreeklik gehou moet word vir hierdie tipe aksies nie. Ons is egter verheug dat reg en geregtigheid in hierdie saak geseëvier het," sluit Stander af.